Vinnsla gæti hafist í nýju húsi síðla árs 2009 Eggert Benedikt Guðmundsson forstjóri HB Granda sagði í samtali við Skessuhorn að til þess að af byggingu nýs fiskvinnsluhúss fyrir alla landvinnslu fyrirtækisins gæti orðið á Akranesi , þyrftu Faxaflóahafnir að gera landfyllingu og hafnargarð . Það væri á skipulagi en framkvæmdum þyrfti að flýta til að af því gæti orðið . Gengi það eftir og allt gengi á besta veg væri hægt að hefja vinnslu í nýju húsi á Akranesi síðla árs 2009 . Hann segir of snemmt á þessari stundu að spá fyrir um það hvort starfsmönnum myndi fjölga á Akranesi í kjölfar breytinganna . “ Við eigum eftir að sjá nákvæmlega hvað þarf af fólki í húsið þannig að það er of snemmt að segja til um það strax . Þetta þýðir hins vegar aukin umsvif á Akranesi þannig að líklegt er að það þýði fjölgun starfa . ”